Dôvodová správa

Všeobecná časť

Osvetlenie je významnou zložkou pracovného prostredia. Cieľom navrhovanej právnej úpravy je vytvoriť na pracoviskách optimálne svetelné podmienky zabezpečujúce zrakovú pohodu zamestnancov. 
Problematika osvetlenia je v súčasnosti upravená technickými normami. Zamestnávateľ je povinný na pracovisku zabezpečiť dostatočné osvetlenie pracovných priestorov, ktoré zohľadňuje druh a zrakovú náročnosť vykonávanej práce a je dôležitým predpokladom dosiahnutia zrakovej pohody zamestnancov. Dostatočné osvetlenie je dôležité aj z hľadiska prevencie zrakovej únavy a pracovných úrazov zamestnancov. Pracovné úrazy vznikajú najčastejšie pri nedostatočnom osvetlení na pracovisku, ale aj pri oslnení. Na zabezpečenie zrakovej pohody zamestnancov a predchádzanie zrakovej únave sú zamestnávatelia povinní vytvárať na pracoviskách vhodné svetelné podmienky technickými a organizačnými opatreniami.
Pracoviská môžu byť osvetlené denným, umelým alebo združeným osvetlením. V priestoroch pre dlhodobý pobyt zamestnancov je najvhodnejšie denné osvetlenie, ktoré je pre človeka nenahraditeľné. 
Výnimkou sú pracoviská bez denného osvetlenia, ktoré sa môžu zriaďovať len výnimočne po posúdení orgánom verejného zdravotníctva. Zriaďujú sa len vo zvlášť odôvodnených prípadoch z technických, prevádzkových, bezpečnostných alebo iných dôvodov. Na ochranu zdravia zamestnancov, ktorí sa dlhodobo zdržujú v priestoroch bez denného osvetlenia musí zamestnávateľ zabezpečiť náhradné opatrenia, ktoré eliminujú pocit zrakovej nepohody zamestnancov (napr. vysokú intenzitu umelého osvetlenia na pracovisku, prestávky v práci v miestnosti s denným osvetlením, obmedzený čas pobytu zamestnancov v priestoroch bez denného osvetlenia, a pod.).
	Problematika obsiahnutá v navrhovanej právnej úprave nie je riešená v práve Európskeho spoločenstva samostatnou smernicou, ale jej základný cieľ, ochrana zdravia zamestnancov pri práci, je v súlade s princípmi prevencie pred ochoreniami zamestnancov v súvislosti s výkonom práce, vyplývajúcimi z práva Európskeho spoločenstva.
Navrhovaná právna úprava je v súlade s Ústavou Slovenskej republiky a so zákonom, na vykonanie ktorého sa navrhuje (zákon č. 126/2006 Z.z. o verejnom zdravotníctve a o zmene a doplnení niektorých zákonov).
Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie.

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1. Návrh nariadenia vlády nezakladá nároky na verejné financie. 
2. Návrh nariadenia vlády je v súlade s prioritami a cieľmi hospodárskej politiky.
3. Návrh nariadenia vlády nemá vplyv na životné prostredie.
4. Návrh nariadenia vlády nebude mať dopad na zamestnanosť a zvýšenie počtu pracovných  
    miest. 
5. Návrh nariadenia vlády nebude mať vplyv na podnikateľské prostredie

DOLOŽKA ZLUČITEĽNOSTI

návrhu nariadenia vlády Slovenskej republiky o podrobnostiach  o požiadavkách na osvetlenie pri práci
s právom Európskych spoločenstiev a právom Európskej únie

1.	Navrhovateľ predpisu: 
Vláda Slovenskej republiky

2.	Názov návrhu právneho predpisu:
Nariadenie vlády Slovenskej republiky o podrobnostiach o požiadavkách na osvetlenie pri práci

3.	Problematika návrhu právneho predpisu:
a)	je upravená v čl. 137 Zmluvy o založení Európskeho spoločenstva v platnom znení,
b)	nie je upravená v práve Európskej únie
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

Osobitná časť

K § 1
Predmet úpravy sa člení do okruhov, ktoré nariadenie vlády pokrýva z hľadiska upravovanej problematiky.

K § 2
	Definuje vybrané pojmy, ktoré sú dôležité pre vymedzenie požiadaviek na osvetlenie pri práci.
	
K § 3
	Stanovujú sa požiadavky na denné a umelé osvetlenie pracovísk vzhľadom na zrakovú náročnosť vykonávanej práce. 

K § 4
Stanovujú sa požiadavky na združené osvetlenie na pracoviskách, ak je vo vnútornom priestore, kde je nedostatočné denné osvetlenie. 

K § 5
Definujú sa pracoviská bez denného osvetlenia a podmienky ich zriaďovania. 

K § 6
Určuje sa spôsob objektivizácie denného a umelého osvetlenia.

K § 7
	Určuje sa termín splnenia požiadaviek upravených týmto nariadením vlády pre osvetľovacie zariadenia vyhotovené pred nadobudnutím jeho účinnosti.

K § 8
	Navrhuje sa účinnosť od 1. júna 2006, t.j. súčasne s účinnosťou zákona č. 126/2006 Z.z. o verejnom zdravotníctve a o zmene a doplnení niektorých zákonov.

K prílohe č. 1
	Definujú sa požiadavky na denné osvetlenie pracovísk vo vnútornom prostredí, t.j. najnižšie prípustné hodnoty činiteľa dennej osvetlenosti pri bočnom, hornom a kombinovanom osvetlení na pracovisku.

K prílohe č. 2
	Definujú sa požiadavky na umelé osvetlenie pracovísk vo vnútornom prostredí pre dlhodobý, krátkodobý a občasný pobyt zamestnancov.

K prílohe č. 3
	Definujú sa požiadavky na združené osvetlenie pracovísk vo vnútornom prostredí vrátane prípustných hodnôt pomerov jasov pozorovaného predmetu a osvetľovacieho otvoru.

K prílohe č. 4
Definujú sa požiadavky na osvetlenie pracovných miest a priestorov bez denného osvetlenia a uvádzajú sa príklady náhradných opatrení na ochranu zdravia zamestnancov.